Source: https://e-justice.europa.eu/content_specialised_courts-19-si-hu.do?init=true&member=1
Timestamp: 2019-06-26 12:24:37
Document Index: 21129074

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ']

Szakosított bíróságok - Szlovénia
További információkat találhat a szlovén bíróságokról a Szlovén Köztársaság Legfelsőbb Bíróságának hivatalos weboldalán.
Ez az oldal Szlovénia szakosított bíróságainak szervezetéről nyújt tájékoztatást.
A munkaügyi bíróságok és az elsőfokú szociális bíróság (Delovna sodišča in socialno sodišče)
A jogszabályi rendelkezések szerint a munkaügyi bíróságok hatáskörébe az egyedi és kollektív munkaügyi jogviták eldöntése, a szociális bíróság hatáskörébe pedig a szociális jogviták rendezése tartozik.
A munkaügyi bíróságok és az elsőfokú szociális bíróság első fokon döntenek. A Munkaügyi ás Szociális Felsőbíróság (Višje delovno in socialno sodišče) dönt a munkaügyi bíróságok és az elsőfokú szociális bíróság határozataival szembeni fellebbezésekről, a Munkaügyi és Szociális Felsőbíróság határozataival szembeni fellebbezések és felülvizsgálati kérelmek ügyében pedig a Szlovén Köztársaság Legfelsőbb Bírósága jár el.
A munkaügyi bíróság hatáskörébe az alábbi egyedi munkaügyi jogvitákban való döntéshozatal tartozik:
munkaviszony létrejötte, fennállása, időtartama és megszűnése;
a munkavállalók és a munkaadók, illetve jogutódaik között a munkaszerződésekből eredő jogok, kötelezettségek és felelősségek;
a munkavállaló és a munkavégzésre irányuló szerződésben megjelölt ügyfél közötti kapcsolatból eredő jogok és kötelezettségek;
a munkaadó és a leendő munkavállaló között a munkaviszony létrehozására vonatkozó eljárás;
ipari tulajdonból származó, a munkavállaló és a munkaadó közötti szerződésben a munkaviszony alapján megállapított jogok és kötelezettségek;
a 15 év alatti gyermekek, ipari tanulók, tanulók és diákok munkavégzése,
tanulmányi szerződések munkaadók és tanulók, illetve diákok között;
próbaidő önkéntes teljesítése;
jogszabályban előírt esetek.
A munkaügyi bíróságok hatáskörébe tartozik annak eldöntése is, hogy a munkaügyi bíróság hatáskörébe tartozó kártérítési perben valamely biztosítótársaság perbe hívható-e.
Ha a felperes munkavállaló, nem csak az alperes székhelye szerinti bíróság általános illetékessége érvényesül, hanem a tényleges vagy előírt munkavégzés vagy a munkaviszony létrejöttének helye szerinti bíróság is illetékes.
A munkaügyi bíróság hatáskörébe az alábbi kollektív munkaügyi jogvitákban való döntés tartozik:
a kollektív szerződés érvényessége és a szerződő felek közötti vagy a szerződő felek és harmadik felek közötti alkalmazása;
hatáskör kollektív tárgyalások folytatására;
a kollektív szerződés jogszabályoknak való megfelelése, a kollektív szerződések kölcsönös megfelelése, valamint a munkaadó általános érvényű intézkedései jogszabályoknak, illetve a kollektív szerződésnek való megfelelése;
a sztrájkok és más ipari fellépés jogszerűsége;
a vezetőségben való munkavállalói részvétel;
a szakszervezetek munkaviszonnyal kapcsolatos hatáskörei;
a szakszervezeti képviseletre vonatkozó döntések;
Az olyan kollektív munkaügyi jogvitákra, amelyekben a munkaadó félként érintett, a munkaadó tekintetében általános illetékességgel rendelkező bíróság illetékes.
A szociális bíróság hatáskörébe az alábbi szociális jogvitákban való döntés tartozik:
1. Nyugdíj- és rokkantsági biztosítás terén:
a kötelező nyugdíj- és rokkantsági biztosításra való jogosultság, illetve az ebből származó jogok;
a kiegészítő nyugdíjbiztosításra való jogosultság, illetve az ebből származó jogok;
a kötelező nyugdíj- és rokkantsági biztosítási hozzájárulások, valamint a kötelező kiegészítő nyugdíjbiztosítási hozzájárulások fizetése;
azon munkakörök meghatározása, illetve törlése, amelyek tekintetében a kiegészítő nyugdíjbiztosítás kötelező;
a kötelező nyugdíj- és rokkantsági biztosításban való önkéntes részvétel, valamint az e biztosítási hozzájárulások fizetése;
nyugdíjjogosultsági időszakok elismerése és megváltása;
állami nyugdíjra való jogosultság;
hivatalos nyilvántartással kapcsolatos jogviták.
2. Egészségbiztosítás terén:
a kötelező egészségbiztosításhoz való jog és az ebből származó jogok, a biztosítási hozzájárulás fizetése.
3. A munkanélküliségi és alkalmazotti biztosítás terén:
a kötelező munkanélküliségi biztosításhoz való jog és az ebből származó jogok, e tekintetben a biztosítási hozzájárulás fizetése;
a kötelező munkanélküliségi biztosításban való önkéntes részvétel és e tekintetben a biztosítási hozzájárulás fizetése;
szociális helyzettől függő ösztöndíjak, tehetséges diákoknak nyújtott ösztöndíjak;
garanciák és támogatott kamatláb mellett nyújtott, szociális alapú diákhitelek.
4. A szülők védelme és családi ellátások terén:
a szülői védelemhez való jog és az ebből származó jogok, a biztosítási hozzájárulás fizetése,
családi juttatásokhoz való jog.
5. Szociális juttatások terén:
szociális biztonsági juttatások;
szociális juttatásokra való jogosultság különféle jogcímeken, amennyiben céljuk az igénylő szociális biztonságának rendezése, és ha a juttatásra való jogosultság szociális alapú.
A szociális bíróság hatáskörébe a fent felsorolt területeken az alábbi szociális jogvitákban való döntés tartozik:
jogosulatlanul felvett ellátások visszafizettetése;
a biztosítottnak vagy a szociális ellátás igénylőjének állami szervként vagy hatósági jogkörben okozott károk megtérítése, vagy a biztosított által a biztosítási jogviszonnyal vagy a szociális biztonsági jogok gyakorlásával összefüggésben valamely intézménynek okozott károk megtérítése.
A szociális bíróság hatáskörébe tartoznak továbbá a jogszabályban meghatározott más szociális tárgyú jogviták is.
A Szlovén Köztársaságban az alábbi elsőfokú bíróságok működnek:
a Celje városban székhellyel rendelkező Celjei Munkaügyi Bíróság, Celje igazságszolgáltatási körzet területére kiterjedő illetékességgel;
a Koper városban székhellyel rendelkező Koperi Munkaügyi Bíróság, Koper és Nova Gorica igazságszolgáltatási körzet területére kiterjedő illetékességgel;
a Ljubljana városban székhellyel rendelkező Ljubljanai Munkaügyi és Szociális Bíróság, munkaügyi vitákban a Kranj, Krško, Ljubljana és Novo Mesto igazságszolgáltatási körzet területére kiterjedő illetékességgel, szociális jogvitákban pedig a Szlovén Köztársaság egész területére kiterjedő illetékességgel;
a Maribor városban székhellyel rendelkező Maribori Munkaügyi Bíróság, Maribor, Murska Sobota, Ptuj és Slovenj Gradec igazságszolgáltatási körzet területére kiterjedő illetékességgel.
Az elsőfokú bíróságok munkaügyi jogvitákban a külső tárgyalási helyeken történő tárgyalást előíró rendelkezés hiányában a bíróság székhelyén ítélkeznek.
Munkaügyi és szociális jogvitákban az elsőfokú bíróság egy hivatásos bíróból (elnök) és két ülnökből álló tanácsban ítélkezik, az ülnökök egyikét a munkavállalók vagy biztosítottak jegyzékéről, a másikat pedig a munkaadók vagy intézmények jegyzékéről választják.
Egyesbíró ítélkezik a pénzbeli követelésre irányuló egyéni munkaügyi és szociális jogvitákban, a polgári eljárásjogi törvényben meghatározott értékhatárig. Néhány jelentős kérdésben a követelés értékétől függetlenül egyesbírónak kell eljárnia , pl. a munkaszerződés felbontásával, próbaidővel, túlórával, pihenőidővel, szabadsággal és más távolléttel, a rendkívüli körülmények közötti munkavégzési kötelezettséggel, fegyelmi szankciókkal, munkavégzés fegyelmi eljárás vagy ideiglenes áthelyezés miatti felfüggesztésével kapcsolatos egyedi munkaügyi jogvitákban; jelenléti díjjal, a testi sérülés tekintetében rokkantsági ellátásra való jogosultsággal és a gyógyfürdőkezeléshez való joggal kapcsolatos szociális jogvitákban.
A Munkaügyi és Szociális Felsőbírósága (Višje delovno in socialno sodišče)
A jogszabályi rendelkezéseknek megfelelően egyedi és kollektív munkaügyi jogvitákban munkaügyi bíróságok, a szociális jogvitákban pedig a szociális bíróságok ítélkeznek.
A Munkaügyi és Szociális Felsőbíróság a munkaügyi bíróságok és az elsőfokú szociális bíróság határozatai ellen benyújtott fellebbezéseket bírálja el. A Munkaügyi és Szociális Felsőbíróság határozatai ellen benyújtott fellebbezések és felülvizsgálati kérelmek ügyében a Szlovén Köztársaság Legfelsőbb Bírósága dönt.
A Munkaügyi és Szociális Felsőbíróság székhelye Ljubljana.
A Munkaügyi és Szociális Felsőbíróság háromtagú tanácsban ítélkezik.
A Szlovén Köztársaság Közigazgatási Bíróságának hatáskörébe a közigazgatási jogvitákban történő ítélkezés tartozik, a közigazgatási jogvitákról szóló törvényben meghatározott módon és eljárásoknak megfelelően.
A közigazgatási jogviták keretében a törvénynek megfelelően biztosítják az egyének és szervezetek jogainak és kedvezményeinek jogi védelmét az állami szervek, helyi önkormányzati szervek és hatósági jogkört gyakorlók határozataival és intézkedéseivel szemben.
Közigazgatási jogvitában a Bíróság döntenie kell :
a felperes jogi helyzetét sértő, jogerős közigazgatási jogi aktusok jogszerűségéről;
más megfelelő eljárás garantálásának hiányában, a magánszemély emberi jogait és alapvető szabadságait sértő egyedi aktusok és intézkedések jogszerűségéről,
az állami szervek, helyi önkormányzati szervek vagy más hatósági jogkörrel rendelkező személyek által rendeleti formában kiadott, magánszemélyek jogviszonyait szabályozó jogi aktusok jogszerűségéről.
Közigazgatási jogvitában első fokon a Szlovén Köztársaság Közigazgatási Bíróságának kell döntenie. Az első fokú közigazgatási határozat és a rendkívüli jogorvoslatról hozott határozat ellen benyújtott panaszról azonban a Szlovén Köztársaság Legfelsőbb Bíróságának kell határoznia.
A Szlovén Köztársaság Közigazgatási Bíróságának székhelye Ljubljanában található.
A Közigazgatási Bíróság ítélkezési tevékenységét székhelyén és a következő kirendeltségeken folytatja:
a celjei kirendeltségen a Celjei Felsőbíróság illetékességi területén;
a Nova Gorice-i kirendeltségen a Koperi Felsőbíróság illetékességi területén;
a maribori kirendeltségen a Maribori Felsőbíróság illetékességi területén.
Annak eldöntésében, hogy a jogvitára mely kirendeltség illetékes, a felperes lakóhelye vagy székhelye irányadó.
Ha a felperesnek a Szlovén Köztársaságban nincsen lakóhelye vagy székhelye, a közigazgatási bíróság azon kirendeltsége illetékes, amelynek területén a keresettel támadott közigazgatási aktust meghozták.
A közigazgatási bíróság három bíróból álló tanácsban ítélkezik, kivéve egyes törvényben meghatározott ügyeket, amelyekben egyesbíró dönt.
A Legfelsőbb Bíróság a fellebbezésekről és felülvizsgálati kérelmekről három bíróból álló tanácsban dönt; a tanács illetékességét érintő jogviták esetében három vagy öt bíróból álló tanácsban ítélkezik.
Igazságszolgáltatási szervek